b'\n_START_ARTICLE_\nJulij Beltram\n_START_SECTION_\n\xc5\xbdivljenje in delo\n_START_PARAGRAPH_\nLeta 1935 je postal \xc4\x8dlan komunisti\xc4\x8dne mladinske organizacije. Zaradi komunisti\xc4\x8dne dejavnosti ga je italijanska fa\xc5\xa1isti\xc4\x8dna oblast 1935. za dve leti konfinirala. Ko se je 1937. vrnil iz konfinacije, je deloval v skupini Pinka Toma\xc5\xbei\xc4\x8da; istega leta je postal \xc4\x8dlan Komunisti\xc4\x8dne partije Italije. V za\xc4\x8detku leta 1941 so ga fa\xc5\xa1isti mobilizirali v delavski bataljon in poslali na delo v Kalabrijo in na Sicilijo. Jeseni 1941 se je vrnil domov, se vklju\xc4\x8dil v delovanje Osvobodilne fronte, sodeloval v sabota\xc5\xbenih akcijah in organiziral osvobodilno gibanje. \xc4\x8clan Komunisti\xc4\x8dne partije Slovenije (KPS) je postal 1942. in istega leta stopil v ilegalo. Decembra 1942. je postal sekretar okro\xc5\xbenega komiteja KPS Gorica, po kapitulaciji Italije pa so ga izvolili v narodnoosvobodilni svet za Primorsko Slovenijo, na tem mestu je delal do maja 1944. Od julija 1944 je bil in\xc5\xa1truktor ter \xc4\x8dlan oblastnega komiteja KPS, od septembra 1944 \xc4\x8dlan izvr\xc5\xa1nega odbora OF in \xc4\x8dlan Pokrajinskega narodnoosvobodilnega odbora za Slovensko primorje. Po koncu vojne je bil do 1947. sekretar okro\xc5\xbenega komiteja komunisti\xc4\x8dne partije Julijske krajine za Gori\xc5\xa1ko okro\xc5\xbeje (Cona A) in od 1947. do 1955. sekretar centralnega komiteja komunisti\xc4\x8dne partije Svobodnega tr\xc5\xbea\xc5\xa1kega ozemlja ter podpredsednik Slovensko-italijanske antifa\xc5\xa1isti\xc4\x8dne unije, nato od 1955. do 1959. \xc4\x8dlan Izvr\xc5\xa1nega sveta Skup\xc5\xa1\xc4\x8dine Ljudske republike Slovenije, \xc4\x8dlan predsedstva Zveze zdru\xc5\xbeenj borcev za vrednote NOB Slovenije in \xc4\x8dlan centralnega komiteja Zveze komunistov Slovenije ter poslanec Skup\xc5\xa1\xc4\x8dine ljudske republike Slovenije. Napisal je ve\xc4\x8d \xc4\x8dlankov in razprav ter tri knjige: Tukaj je Jugoslavija (COBISS), Pomlad v Istri\xc2\xa0: Istrsko okro\xc5\xbeje cone B Svobodnega tr\xc5\xbea\xc5\xa1kega ozemlja 1947-1952 (COBISS) in Vogrsko v ogledalu \xc4\x8dasa. (COBISS) Za udele\xc5\xbebo v NOB je prejel partizansko spomenico 1941.'